hanushũ Jesusũ yusĩaĩ Jerusalém anu hiwemisbũ nĩkatã yuinamei:
—Ha hunirã,
detekatsis ikĩ benakubaunaiburã,
habiamẽ?
Ũ unu naxui ika yusĩ hãtxairã,
hawa tsuã nemama uĩnãmãri!
Nukũ shanẽ ibubunã,
“Messias Cristoki”,
iwanã,
xinãkanimẽkaĩ?
Hakia Messias Cristo hushanairã,
harakiriara hushanai tsuã nũ unãmaki.
Haskakẽ hanua Jesus huni nukũ nũ unaĩwẽ taea Messias Cristo itirumaki— ikaibũ
Templo hemaĩtĩ anushũ yusĩkĩ haska habu hãtxaikiri xinaĩ hãtxaibu nĩkatã hãtxa kuxipawẽ Jesusũ hatu xinãmakĩ:
—Matunã,
ea unãkĩ hanua ẽ yumeriani mã unãriaii.
Emebi ẽ xinãnẽ ibubis ẽ huamaki.
Hakia parananaĩsmatũ ea yununirã,
matunã,
mã ha unãmaki.
Hakia eã ibubis hatũ ea yununi anua ẽ tashnikiraniwẽ taeshũ ẽ ha unaiĩ— hatu wa
hanua haskaiwẽ taeshũ atxinũ ishũ xinãbiaibũ hanu mawashanai kemariamawẽ taeshũ tsuã meabuma iniki.
Hanua hakiri haskabiaibu itxapabũ ikũwaĩ yuinamei:
—Messias Cristo hushũ dami itxapa nuku washũshanaikiri nuku yusĩmisbu na hunĩ haska nuku yusĩmisbu keska waikiki.
Txipu Messias Cristo hushũ na hunĩ akai binutirumamẽkaĩ?
Nũ xinãnã,
atirumaki— iki
Jesuskiri yuiaibu fariseubũ nĩkabaĩ Deusbe nukunabu hãtxashunika shanẽ ibubu anu bushũ habube yubakatã hau Jesus atxitanũbũ habũ Templo mekemisbu betsabu hatu yunuabũ
hanushũ mapuabu Jesusũ ana hatu yuikĩ:
—Haskaira ea wayamakãwẽ,
usha eskarabes besti matube ẽ iyuairã.
Hanua hatũ ea yununi anu ẽ ana txĩtũshanairã.
Haskakẽ matunã,
hanira ẽ kai anu mã unãmabia ea benakĩ ea betxiama mã ishanaii,
mã hari katirumawẽ taearã— hatu waya
haskai nĩkai judeu shanẽ ibubu yuinamei yuka iki:
—Hani ka nũ betxiama itiru txani ikimẽkaĩ,
harã?
Nukunabu nawabube txai hiwebaunabu anu kashanũ ika xinaĩ ikimẽkaĩtsa?
Gregonawabũ Deus unãbumanu yusĩtanũ ika ikimẽkaĩ?
Na haska yuiairã,
haskara xinaĩ ikimẽkaĩ:
“Hanira ẽ kai anu mã unãmabia ea benakĩ ea betxiama mã ishanaii,
mã hari katirumawẽ taearã”,
ikai nũ nĩkairã— ikĩ xinãnibukiaki.
Nawai keyui hawẽ henei ma shaba dabe inũ besti kaya nawai besi bexiã ma kakatsi keyui dasibi itxahairabũ Jesus benikawã hãtxa kuxipawẽ hatu yuikĩ:
—Ũpash manuhairai mã tetsusinairã,
eanu beshũ aki bekãwẽ,
ea ikũwãkinã.
Habiaskari Deusũ hãtxa keneni keska wakĩ tsuãra ea ikũwaĩ hawẽ huĩti meranua hiwekuĩmati hene habai netsuama ishanikiki,
hatu kuxipa wairã— hatu waniki.
Haska nuku yuikinã,
Deusũ Yushĩ Pepakiri nuku yuiniki.
Hanushũ Jesus ikũwaĩbu hawẽ kuxipa Deusũ inanũ ikaya Jesus mawa besteã hawẽ Epanu kariamakẽ Deusũ Yushĩ Pepa nuku inãyuama iniki.
Hanushũ hatiritũ Jesusũ hãtxa nĩka pewatã yuikĩ:
—Txanima na hunirã,
Deusũ hãtxa yuishunikakiri Moisés nuku yuinirã,
haki— ikaibũ
betsabũri yuikĩ:
—Messias Cristorã,
haki— akaya betsabũri yuikĩ:
—Hamaki.
Galiléia anua Deusũ Messias Cristo tashniama ishanai nuku yusĩmisbuki.
Hanua tashnikirãshanairã,
“Davĩ mae Belém anua Davĩ babarã,
Cristo Messias ishanikiki”,
akĩ nuku keneshuniki.
Haskakenã,
Jesusrã,
Deusũ Messiasmaki— akaibũ
Jesusũ hatũ hãtxa nĩkatã hawẽ taea Jesuskiri xinã betsa betsapawaibuwẽ taeshũ
hatiritũ atxibaĩ bitxi bupanãbũ tsuã hawa meabumakẽ
hanu fariseubu inũ Deusbe nukunabu hãtxashunika shanẽ ibubu itxashũ Templo mekenikabu Jesus anu hatu yunua bua ibai habũ Jesus iweama mais beaibũ shanẽ ibubu betsã hatu yukakĩ:
—Haskakĩ Jesus atxi biai kashũ mã iweama ishumẽ?
— hatu wa
mekenika betsã yuikĩ:
—Haska ha huni hãtxai peaya huni betsari hãtxakĩ nematirumaki,
txakabu hatu yuiamawẽ taeshunã— hatu wa
hanushũ fariseubũ hatu yuikĩ:
—Habi mã unaĩsmapabenibĩ,
maturi paraĩkikirã!
Nuku nũ shanẽ ibubu inũ nũ fariseubunã,
nũ hawa ikũwãmaki.
Hakia Moisés hãtxa unãbumawẽ taea ha yuraburã,
ibubis yupukunaĩ ikanikiki— hatu waya
hanua fariseu betsa Nicodemos Jesus anu ka habe hãtxatanimatũ hatu yuikĩ:
—Hawẽ hãtxa nĩkariama hawara dayai nũ uĩriamabia Moisés hãtxawẽ taeshũ:
“Huni txakabuki”,
akĩ nũ kupitirumaki— hatu wa
Nicodemoski sinatakĩ yuikĩ:
—Galiléia anua unaĩsmapabu keska xinãyamawe.
Deusũ hãtxa kenenibu una anua uĩtã Galiléia anua Deusũ hãtxa yuishunika tashniama ishanai mĩ unãshanaii— itã
henebaini hatũ hiwe anu inũ buake buakenibukiaki.